Při Brězowskim jězoru maja móžnosće přenocowanja nastać
Dźěwin (AK/SN). Městnosć za dźesać domčkow ma při stanowanišću na južnym boku Brězowskeho jězora nastać. Twarić ma je zaměrowy zwjazk Brězowski jězor. To su čłonojo Dźěwinskeje gmejnskeje rady na swojim zašłym posedźenju wobzamknyli a zapodate stejišća wobydlerjow a zarjadnistwow wotwažowali. „Zaměr je, při jězoru wjace wočerstwjenja zmóžnić. Zaměrowy zwjazk chce swój poskitk přenocowanskich móžnosćow rozšěrić“, rozłoži twarski nawoda Slepjanskeho zarjadniskeho zjednoćenstwa Steffen Seidlich. „Teren je wupisany jako kónctydźenska bydlenska kónčina. Dźesać domčkow je dowolenych.“
ces_Latn szl_Latn